**EKSAMIJUHEND; Metsatehnik, TASE 4, Luua Metsanduskooli lõpetavatele õpilastele**

**Kutsestandardi nimetus: Metsatehnik, tase 4**

**EKR tase: 4**

**1. Üldine informatsioon**

Eksamijuhend on koostatud **metsatehnik, tase 4,** kutse taotlejate kompetentsuse hindamiseks ning metsatehniku õppekava lõpetavatele õpilastele lõpueksamiks aastal 2023.

Eksamit hindab kutsekomisjoni poolt moodustatud hindamiskomisjon, mis koosneb metsanduse valdkonna sõltumatutest ja kompetentsetest esindajatest. Hindamiskomisjon on vähemalt kolmeliikmeline.

Hinnatakse järgmisi kompetentse:

B.2.1 Metsamajanduslike tööde tegemine

B.2.2 Metsakorraldus

B.2.3 Metsatehnik, tase 4 kutset läbiv kompetents

**2. Eksamile pääsemise nõuded**

Kutse taotlejal peab olema läbitud 4. taseme metsatehniku õppekava Luua Metsanduskoolis:

* Luua Metsanduskooli metsatehniku õppekava lõpetavatel õpilastel on eksamile pääsemise eelduseks õpilase kandmine kooli poolt eksamile lubatud isikute käskkirja, mis tõendab nõutud kompetentside saavutatust õppetöö käigus. Kõik õppekava ained peavad olema sooritatud positiivsele hindele.

Taotlejad esitavad avalduse eksamil osalemiseks, koopia isikut tõendavast dokumendist ja maksekorralduse (kooli õpilased konsulteerivad eelnevalt oma kooliga) EMPLi väljastatava kutsetunnistuse saamiseks.

**3. Eksami sisu**

Kutseeksamiks on ette nähtud üks päev.

Eksam koosneb teoreetilisi teadmisi kontrollivast testist ja praktilistest ülesannetest, millega tõendatakse metsatehnik, tase 4, kutsestandardi kohustuslike kompetentse B.2.1; B.2.2; B.2.3

Nõuded eksami läbiviimisele on toodud lisas 1.

**4. Eksami hindamine**

Eksamit hinnatakse lävendipõhiselt.

Lävend loetakse saavutatuks, kui:

* praktilised ülesanded on sooritatud lubatud vigade piires ja eksamineeritav on püsinud ette antud ajaraamistikus;
* Teoreetilise teadmisi kontrolliv test on sooritatud positiivselt

Hindamiskomisjon vormistab Metsatehnik, tase 4 eksamiprotokolli mille alusel tehakse ettepanek Kutsekomisjonile kutse andmiseks ja kandmiseks kutsetunnistuste Kutseregistrisse.

**Lisa 1**

**Kutseeksamile esitatavad nõuded**

**Sissejuhatus**

Kutseeksami praktiliste ülesannetega ja testiga kontrollitakse, kas taotleja vastab Metsatehnik, tase 4 kutsestandardis esitatud kompetentsinõuetele.

Kutseeksami sooritanu:

* Veendub tööala õigsuses ja ohutuses;
* Rajab ja hooldab metsauuendust;
* Hindab metsauuendustööde kvaliteeti;
* Hooldusraietel valib metsakasvatuslikke põhimõtteid arvestades kasvama jäävad puud;
* Hindab puidu sortimendi kvaliteeti ja mahtu;
* Haldab tööks vajalikku dokumentatsiooni;
* Kaardistab ja inventeerib metsaeraldisi;
* Koostab metsamajandamise kava;

**Teoreetilisi teadmisi kontrolliv test**

Teoreetiline test on digitaalne ja läbiviimiseks on vaja kasutada infotehnoloogilisi vahendeid. Erandjuhul on lubatud paberkandjal testi tegemine. Testis on 30 valikvastustega küsimust, vastusevariante on vähemalt kolm, millest õigeid vastuseid on üks. Küsimused on koostatud kutsestandardi tegevusnäitajatel põhinevate teadmiste baasil.

Testi lahendamiseks on aega 45 minutit.

Test loetakse sooritatuks kui õigeid vastuseid on vähemalt 24.

**Praktiline ülesanne**

Kutsetaotleja inventeerib eksami praktilises osas 4 eraldist ning tagastab täidetud takseerlehed hindamiskomisjoni liikmele.

Praktiline ülesanne loetakse sooritatuks kui taotleja läbib raja kiiremini kui 3 tundi ja on lahendanud kõik ülesanded lubatud vigade piirides:

• on kuni 2 viga metsakasvukohatüübi määramisel;

• on kuni 2 viga rinnaspindala või puude arvu määramisel;

• on kuni 6 viga koosseisukordaja, kõrguse, rinnasdiameetri ja vanuse määramisel;

Praktilise ülesande raja pikkuseks on ligikaudu 2 kilomeetrit. Rada algab ja lõppeb samas kohas.

Taotlejale antakse enne praktilise ülesande sooritamist:

* Eksamiala iseloomustav ortofoto koos mullakaardiga;
* Ülesannete takseerlehed;
* Mõõtmisvahendid:
	+ kõrgusmõõtja;
	+ talmeter või mõõdulint;
	+ mõõdulint pikkusega min 20 meetrit;
	+ lihtrelaskoop;
	+ juurdekasvupuur;

LUBATUD ON KASUTADA ISIKLIKKE MÕÕTMISVAHENDEID.

Hindamiskomisjon võib lubada kasutada isiklikku navigeerimisseadet, erinevaid digitaalseid ja kirjalikke abimaterjale ning tehnilisi lahendusi, mida eksamineeritav on pidanud oluliseks eksamile kaasa võtta.

**NB Lubatud ei ole kasutada kõrvalist abi välja arvatud ülesande sooritamisega mitte seotud asjaolud, nt õnnetusjuhtum.**

Kõrvalise abi kasutamisel on hindamiskomisjonil õigus eemaldada kutsetunnistuse taotleja eksamilt ja lugeda eksam mittesooritatuks. Kõrvalise abi kasutamise tõttu mittesooritatuks loetud eksami otsus ei kuulu vaidlustamisele ning soovi korral saab kutsetunnistuse taotleja tulla järgmisele kutseeksamile. Hindamiskomisjon fikseerib protokollis kõrvalise abi kasutamise märkusena.

**Eksami praktilised ülesanded ja veapiirid:**

**1. Metsa inventeerimine**

Kutseeksami sooritaja inventeerib määratud eraldisi.

Nõuded eraldisele:

* Suurus vähemalt 0,2 hektarit;
* Eraldise piirid on tähistatud või looduses üheselt mõistetavad;

Komisjon võrdleb takseertunnuseid, mille sooritaja on määranud ja vormistanud samadele tunnustele antud eksperthinnanguga. Eksperthinnangu koostab hindamiskomisjon või hindamiskomisjoni poolt valitud ekspert.

Kui taotleja määratud tunnus erineb eksperthinnangus antust enam kui lubatud vigade piirmäär või kui taotleja on jätnud tunnuse määramata, arvestatakse talle viga.

|  |  |  |
| --- | --- | --- |
| **NR** | **ÜLESANNE** | **LUBATUD VEAPIIRID** |
| 1 | Kasvukohatüübi määramine | Kui kasvukohatüüp ei piirne ordinatsiooniskeemil õigeks loetud kasvukoha alltüübiga, loetakse kasvukohatüübi määrang veaks |
| 2 | 1. rinde koosseisukordaja määramine | +/- 20% |
| 3 | 1. rinde puistuelemendi takseernäitajate määramine1 | H - +/- 3m;D - +/- 4 cm;A - +/- 20 aastat; |
| 4 | Rinnaspindala määramine | +/- 20% (1. rinne) ja +/- 40% (2.rinne) |

1Takseernäitajate täpsust hinnatakse puistuelementidel mis moodustavad koosseisust üle 20%